贈長沙譚存心
作者：趙文
朝代：宋

paragraphs: 譚君酒狂，一筆萬字不可當。
嗟哉胡爲乎，不自貴重也而狂。
我知君狂不得已，欲倚杯酒呵蒼蒼。
蒼蒼不識君我識，知君胸有光怪物。
問君今年其歲幾，四十一矣無何仕。
光陰誕謾不可恃，我昔行年亦如此。
相逢一醉令公喜，解劍傾囷無壯士。
一簦獨行風雨裏，老人夜醉誰汝止。
丈夫得志行所爲，窮即低頭教童子。
嗟哉乾坤如此而已矣，歸來歸來歸來是。